ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3648/98

υποβολή: Amedeo Amadeo (NI) προς την Επιτροπή

(3 Δεκεμβρίου 1998)

Θέμα: Άσκηση της εξουσίας, κοινοτικές απάτες και πολιτική διαφθορά

Έγκυρο ιταλικό εβδομαδιαίο περιοδικό κατήγγειλε, στο τεύχος του της 5ης Νοεμβρίου, μια σειρά κρουσμάτων διαφθοράς στα οποία ενέχεται, σε πρώτο πλάνο, η Επιτροπή, ακριβώς δηλαδή το θεσμικό όργανο που επιπλήττει συνεχώς τα διάφορα κράτη μέλη για ανεπάρκειες, καθυστερήσεις και κρούσματα διαφθοράς.

Συμφωνα με τις πληροφορίες του εβδομαδιαίου περιοδικού Panorama, πρόκειται για μια περίπλοκη υπόθεση διαπλεκομένων οικονομικών και πολιτικών συμφερόντων στην οποία φέρεται αναμεμειγμένη και η ίδια η κ. Cresson, πρώην πρωθυπουργός της Γαλλίας και σήμερα Επίτροπος αρμόδια για την επιστημονική έρευνα.

Ο οδοντίατρος της κ. Cresson εργάσθηκε ως βοηθός της στις Βρυξέλλες, χωρίς κανονική αμοιβή αλλά με την οικονομική υποστήριξη του επιχειρηματία Perry, διευθυντή της εταιρίας Perry-Lux, ήδη διαβόητης για την εμπλοκή της σε υποθέσεις διαφθοράς στην Κοινότητα, η οποία εδίδετο έναντι της μελλοντικής ανάθεσης στην εταιρία αυτή συμβάσεων τις οποίες - οφείλουμε να τονίσουμε, χάριν της αληθείας - δεν επεχείρησε να διευκολύνει η κ. Cresson. Αντιθέτως, η κ. Cresson εξασφάλισε για τον οδοντίατρο και τον εγγονό του συμβάσεις επιστημονικής έρευνας, συμβάσεις που μέχρι σήμερα ανετίθεντο μόνον σε κορυφαίους ιατρικούς ερευνητές της Κοινότητας και που απέβλεπαν στην εκπόνηση σημαντικών μελετών.

Προτίθεται η Επιτροπή να απαντήσει το ταχύτερο στις καταγγελίες αυτές, παρέχοντες όλες τις απαιτούμενες εξηγήσεις ώστε να διαλευκανθεί μια κατάσταση που έχει ήδη υπονομεύσει την αξιοπιστία όλων των θεσμικών οργάνων της Ευρωπαϊκής Ένωσης;

Απάντηση του κ. Santer εξ ονόματος της Επιτροπής

(4 Φεβρουαρίου 1999)

Το άτομο στο οποίο αναφέρεται το αξιότιμο μέλος του Κοινοβουλίου είναι ένας ειδικευμένος στην οδοντοστοματολογία ιατρός, ο οποίος ασκεί, ειδικότερα, καθήκοντα προϊσταμένου υπηρεσίας στο νοσοκομειακό τομέα. Εξάλλου, οι περίοδοι απασχόλησής του στο Υπουργείο Κοινωνικών Υποθέσεων ως επιφορτισμένος αποστολής και στην Εθνική Ένωση Αξιοποίησης της Έρευνας τού έδωσαν τη δυνατότητα να συμπληρώσει την κατάρτισή του με μία εμπειρία που του επιτρέπει να ασκεί καθήκοντα επιστημονικού επισκέπτη.

Όσον αφορά τις συμβάσεις που ο προαναφερόμενος έχει συνάψει με ιδιωτικές εταιρείες (συγκεκριμένα με εκείνη που αναφέρεται στο άρθρο), η Επιτροπή δεν έχει καμία εμπλοκή, όπως άλλωστε αναγνωρίζεται τόσο στο άρθρο όσο και από το αξιότιμο μέλος.

Ο γιος του εν λόγω ατόμου προσελήφθη στην Επιτροπή με σύμβαση επικουρικού υπαλλήλου διαρκείας ενός έτους (που έχει ήδη λήξει), προκειμένου να εκτελέσει συγκεκριμένες εργασίες διοικητικής ανάλυσης και διαχείρισης. Η γενική διεύθυνση που τον προσέλαβε διαθέτει 170 θέσεις επικουρικών υπαλλήλων τις οποίες ανανεώνει τακτικά.
ΓΡΑΠΤΗ ΕΡΩΤΗΣΗ E-3888/98

υποβολή: Glenys Kinnock (PSE) προς την Επιτροπή

(4 Ιανουαρίου 1999)

Θέμα: Χρηματοδότηση των ΜΚΟ

Τί πράττει η Επιτροπή για την αντιμετώπιση των καθυστερήσεων που συναντούν οι Μη Κυβερνητικές Οργανώσεις οσάκις ζητούν να συγχρηματοδοτηθούν από τη θέση B7-6000 του προϋπολογισμού;

Κοινή απάντηση

του κ. Pinheiro εξ ονόματος της Επιτροπής

στις γραπτές ερωτήσεις E-3887/98 και E-3888/98

(4 Μαρτίου 1999)

1. Η αξιολόγηση και ο καθορισμός της προτεραιότητας των αιτήσεων για χρηματοδότηση από το κονδύλιο του προϋπολογισμού B7-6000 γίνονται σύμφωνα με τον κανονισμό (ΕΚ) 1658/98 του Συμβουλίου της 17ης Ιουλίου 1998, σχετικά με τη συγχρηματοδότηση από κοινού με ευρωπαϊκούς αναπτυξιακούς μη κυβερνητικούς οργανισμούς (ΜΚΟ) δράσεων σε τομείς που παρουσιάζουν ενδιαφέρον για τις αναπτυσσόμενες χώρες(1), καθώς και με τους γενικούς όρους συγχρηματοδότησης των ΜΚΟ. Τα έργα επιλέγονται βάσει της βιωσιμότητας, της επίδρασής τους στους πιο άπορους και της συμβατότητας με τους αναπτυξιακούς στόχους της Κοινότητας.

2. Το 1998 καθυστέρησαν να εκδοθούν οι αποφάσεις σχετικά με τις αιτήσεις χρηματοδότησης ορισμένων ΜΚΟ. Αυτό οφείλεται κυρίως στην απόφαση της Επιτροπής να αναστείλει την εκτέλεση του κονδυλίου του προϋπολογισμού μετά τη δικαστική απόφαση περί απουσίας νομικής βάσης και προτού υπογραφεί η διοργανική συμφωνία τον Ιούλιο του 1998.

Τώρα η Επιτροπή δίνει προτεραιότητα στην εξέταση των προτάσεων έτσι ώστε να διευκολύνει τη μείωση της συσσωρευμένης εργασίας μέσα στους πρώτους μήνες του 1999.

(1) ΕΕ L 213 της 30.7.1998.
ΓΡΑΠΤΗ ΕΡΩΤΗΣΗ E-2293/98

υποβολή: John McCartin (PPE) προς την Επιτροπή

(22 Ιουλίου 1998)

Θέμα: Τιμές πρόβειου κρέατος

Θα μπορούσε η Επιτροπή να αναφέρει ποιος ήταν ο μέσος όρος της τιμής της αγοράς για το πρόβειο κρέας που καταβλήθηκε στους κτηνοτρόφους των διαφόρων κρατών της ΕΕ τον παρελθόντα μήνα (ή τον πιο πρόσφατο μήνα για τον οποίο διατίθενται στοιχεία);

Απάντηση του κ. Fischler εξ ονόματος της Επιτροπής

(16 Σεπτεμβρίου 1998)

Ο μέσος όρος της τιμής σε ECU ανά 100 χιλιόγραμμα που πληρώθηκε σε κάθε κράτος μέλος στους κτηνοτρόφους για πρόβεια σφάγια τον Μάιο του 1998(1) έχει ως εξής:

>ΘΕΣΗ ΠΙΝΑΚΑ>

(1) Τελευταίος πίνακας.
ΓΡΑΠΤΗ ΕΡΩΤΗΣΗ E-3938/98

υποβολή: Carlos Robles Piquer (PPE) προς την Επιτροπή

(4 Ιανουαρίου 1999)

Θέμα: Βραχυπρόθεσμες προοπτικές του μακροπροθέσμου προγράμματος πυρηνικής σύντηξης

Η απόφαση του Υπουργείου Ενέργειας των ΗΠΑ να αποσύρουν τους ερευνητές τους από τα ξένα κέντρα που μετέχουν στο σημερινό πρόγραμμα ITER αναγκάζει τους λοιπούς εταίρους, δηλαδή την ΕΕ, την Ιαπωνία και τη Ρωσία να λάβουν δύσκολες αποφάσεις.

Σύμφωνα με πρόσφατα δημοσιευθείσες πληροφορίες, η ευρωπαϊκή απόφαση είναι να συνεχίσει το πρόγραμμα επί ορισμένα έτη χωρίς να αυξήσει τη χρηματοδότησή του.

Εξάλλου, η απώλεια εμπιστοσύνης όσον αφορά την μακροπρόθεσμη βιωσιμότητα της επιλογής tokamak (ITER) δίνει νέα ώθησε σε άλλες επιλογές, όπως είναι οι αντιδραστήρες τύπου stellarator.

Μπορεί η Επιτροπή να μας ενημερώσει για τις προθέσεις της επί του ζητήματος αυτού και για τις αντίστοιχες θέσεις που έχουν εκφράσει η Ρωσία και η Ιαπωνία; Επίσης, μπορεί να δικαιολογήσει τη σχετική θέση του προϋπολογισμού της ΕΕ για την περίοδο του 5ου Προγράμματος-Πλαισίου; Τέλος, η αιτιολόγηση αυτής της θέσης μπορεί, κατά τη γνώμη της Επιτροπής να παραμείνει αμετάβλητη μετά από την απόφαση των ΗΠΑ;

Απάντηση της κας Cresson εξ ονόματος της Επιτροπής

(10 Φεβρουαρίου 1999)

Ενώ η Κοινότητα (σύμφωνα με το πέμπτο πρόγραμμα πλαίσιο) καθώς και η Ιαπωνία και η Ρωσία εξακολουθούν να είναι προσανατολισμένες προς τους αντιδραστήρες σε ότι αφορά τη μακροπρόθεσμη ενεργειακή και περιβαλλοντική στρατηγική, το αντίστοιχο υπουργείο ενεργείας των Ηνωμένων Πολιτειών έχει συρρικνώσει το πρόγραμμα σύντηξης σε ένα καθαρά επιστημονικού προσανατολισμού πρόγραμμα. Επιβάλλεται να σημειωθεί ότι αυτό είναι το αποτέλεσμα της περικοπής κατά δύο τρίτα του προϋπολογισμού κατά τα τελευταία 15 χρόνια.

Η ουσιαστική τράπεζα δεδομένων και η τεχνογνωσία σε ό,τι αφορά την μαγνητική απομόνωση από τη μεθοδολογία ITER EDA (δραστηριότητες μηχανολογικού σχεδιασμού) και την διεθνή έρευνα για το Tokamak καθώς και γενικότερες έννοιες που σχετίζονται με αυτά, όπως οι Stellarators, έχουν οδηγήσει στη δημιουργία μεγαλύτερης εμπιστοσύνης σε ό,τι αφορά τη σημασία του πειραματικού αντιδραστήρα περιορισμένου κόστους και φάσματος που βρίσκεται σήμερα στο στάδιο σχεδιασμού κατά την τριετή περίοδο παράτασης της συμφωνίας ΙΤΕR EDA.

Συνολικά η πλήρης αποχώρηση των Ηνωμένων Πολιτειών από το πρόγραμμα ITER τον Ιούλιο του 1999 δεν συνεπάγεται αύξηση του κόστους για τα τρία μέρη που προτίθενται να συνεχίσουν την εκτέλεση του έργου.
ΓΡΑΠΤΗ ΕΡΩΤΗΣΗ E-3943/98

υποβολή: Anita Pollack (PSE) προς την Επιτροπή

(4 Ιανουαρίου 1999)

Θέμα: Εκστρατεία υπέρ των βιώσιμων πόλεων και κωμοπόλεων

Τι ενέργειες κάνει η Επιτροπή για να διασφαλίσει την ύπαρξη νομικής βάσης που θα εγγυάται το μέλλον της εκστρατείας υπέρ των βιώσιμων πόλεων και κωμοπόλεων;

Απάντηση της κας Bjerregaard εξ ονόματος της Επιτροπής

(1 η Μαρτίου 1999)

Η Επιτροπή ανεγνώρισε επανειλημμένως την χρησιμότητα των δραστηριοτήτων που εντάσσονται στην εκστρατεία των βιώσιμων (αειφόρων) ευρωπαϊκών πόλεων, για την εφαρμογή της agenda 21 σε τοπικό επίπεδο.

Στην ανακοίνωσή της "Αειφόρος αστική ανάπτυξη στην Ευρωπαϊκή Ένωση: πλαίσιο δράσης"(1) που εκδόθηκε στις 28 Οκτωβρίου 1998, η Επιτροπή αναφέρει ότι σκόπευε να συνεχίσει την στήριξή της στις δράσεις δικτύωσης των τοπικών συγκροτημάτων, αναφέροντας, ειδικότερα, την εκστρατεία για τις αειφόρες ευρωπαϊκές πόλεις. Η ανακοίνωση αναφέρει επίσης ότι η Επιτροπή θα επεξεργαστεί τις νομικές πράξεις που είναι αναγκαίες για την χρηματοδότηση των εν λόγω δραστηριοτήτων σε πολυετή βάση.

Τα κυριότερα στοιχεία της ανακοίνωσης απετέλεσαν το αντικείμενο παρουσίασης, εκ μέρους της Επιτροπής, στο αστικό Φόρουμ που πραγματοποιήθηκε στην Βιέννη στις 26 και 27 Νοεμβρίου 1998. Η πρώτη ανταλλαγή απόψεων που πραγματοποιήθηκε με την ευκαιρία αυτή επέτρεψε να υπογραμμιστεί ο επείγων χαρακτήρας της ανάπτυξης μιας κατάλληλης νομικής βάσης για την συνέχιση και κωδικοποίηση του εν λόγω τύπου δραστηριοτήτων.

Η Επιτροπή θα αναλάβει την πρωτοβουλία σύνταξης μιας πρότασης προς την κατεύθυνση αυτή, τις προσεχείς εβδομάδες.

(1) COM(98)605 τελικό.
ΓΡΑΠΤΗ ΕΡΩΤΗΣΗ E-3193/98

υποβολή: Arthur Newens (PSE) προς την Επιτροπή

(27 Οκτωβρίου 1998)

Θέμα: Εμπορικές συναλλαγές με την Τουρκία

Μπορεί η Επιτροπή να μας παράσχει λεπτομερή στοιχεία για την εξέλιξη του όγκου των εμπορικών συναλλαγών μετάξύ της ΕΕ ως σύνολο και των επιμέρους κρατών μελών, αφενός, και της Τουρκίας, αφετέρου, αφότου ετέθη σε ισχύ η Τελωνειακή Ένωση;

Απάντηση του κ. van den Broek εξ ονόματος της Επιτροπής

(16 Νοεμβρίου 1998)

Μετά την έναρξη ισχύος της τελωνειακής ένωσης, ο όγκος των εμπορικών συναλλαγών μεταξύ της Κοινότητας και της Τουρκίας σημείωσε σημαντική αύξηση, από περίπου 22.000 εκατ. ECU το 1995 σε περισσότερα από 28.000 εκατ. ECU το 1996 και περίπου 34.000 εκατ. ECU το 1997. Κατά το ίδιο χρονικό διάστημα, αυξήθηκε το πλεόνασμα του εμπορικού ισοζυγίου υπέρ της Κοινότητας. Το πλεόνασμα, που ανερχόταν σε περίπου 4.000 εκατ. ECU το 1995, αυξήθηκε σε 8.000 εκατ. ECU το 1996 και σε περισσότερο από 10.000 εκατ. ECU το 1997. Την ίδια εξέλιξη ακολουθεί το επίπεδο των διμερών εμπορικών συναλλαγών μεταξύ των κρατών μελών και της Τουρκίας.

Στο πλαίσιο της ετήσιας έκθεσης για την εξέλιξη των σχέσεων με την Τουρκία μετά τη θέση σε ισχύ της τελωνειακής ένωσης(1), η Επιτροπή προέβη σε ανάλυση των επιπτώσεων της τελωνειακής ένωσης στο εμπόριο μεταξύ της Κοινότητας και της Τουρκίας.

(1) COM(98)147 τελικό.
ΓΡΑΠΤΗ ΕΡΩΤΗΣΗ E-3473/98

υποβολή: Yves Verwaerde (PPE) προς την Επιτροπή

(25 Νοεμβρίου 1998)

Θέμα: Έλεγχος των οργανώσεων παραγωγών μεταποιημένων οπωρολαχανικών

Οι οργανώσεις παραγωγών αποτελούν το στόχο της νέας κοινής οργάνωσης της αγοράς στον τομέα των μεταποιημένων οπωρολαχανικών.

Οι έλεγχοι των συμβολαίων θα ενταθούν. Οι οργανώσεις των παραγωγών θα άναλάβουν να κεντροποιούν τις πληρωμές, να διαπραγματεύονται και να υπογράφουν τα συμβόλαια, να διασφαλίζουν την ισορροπία μεταξύ της προσφοράς και της ζήτησης, να προβλέπουν τις απαραίτητες για την τήρηση του συμβολαίου σιτοσπορές και να διασφαλίζουν τους σχετικούς ελέγχους.

Εν τω μεταξύ, φαίνεται ότι ορισμένοι βιομήχανοι, κυρίως στην Πικαρδία και στο βόρειο Pas-de Calais, χειραγωγούν τις οργανώσεις παραγωγών που δεν είναι ορθώς δομημένες και ότι οι επιδοτήσεις του ΕΓΤΠΕ δεν χρησιμοποιούνται όλες σύμφωνα με το πνεύμα των ευρωπαϊκών κανονισμών.

Ποιά μέσα διαθέτει η Ευρωπαϊκή Επιτροπή προκειμένου να ασκήσει πιέσεις σ' αυτές τις οργανώσεις παραγωγών που δεν λειτουργούν με διαφάνεια;

Μπορεί να τις ενημερώσει ευθέως ότι ο τρόπος λειτουργίας τους ενδέχεται να τις στερήσει την ενίσχυση του ΕΓΤΠΕ;

Απάντηση του κ. Fischler εξ ονόματος της Επιτροπής

(21 Δεκεμβρίου 1998)

Η έγκριση των οργανώσεων παραγωγών οπωροκηπευτικών και η παρακολούθηση της εσωτερικής λειτουργίας τους είναι ευθύνη των κρατών μελών (άρθρο 12 του κανονισμού (ΕΚ) 2200/96 του Συμβουλίου της 28ης Οκτωβρίου 1996 για την κοινή οργάνωση αγοράς στον τομέα των οπωροκηπευτικών(1)). Η Επιτροπή δύναται, ωστόσο, να απευθυνθεί στις εθνικές αρχές και να ζητήσει να εξετάσουν οποιοδήποτε πρόβλημα προκύπτει από την κακή διάρθρωση των οργανώσεων παραγωγών. Η εξέταση αυτή μπορεί επίσης να πραγματοποιηθεί από την Επιτροπή κατά τους ελέγχους εξακρίβωσης εφαρμογής της κοινοτικής νομοθεσίας που διεξάγονται σε τακτικά χρονικά διαστήματα από τις υπηρεσίες εκκαθάρισης των λογαριασμών.

Οποιαδήποτε ανακοίνωση για το θέμα αυτό πρέπει να κοινοποιείται στις γαλλικές αρχές. Μία σχετική αίτηση πληροφόρησης απεστάλη στις γαλλικές αρχές. Το θέμα αυτό θα συζητηθεί ενδεχομένως κατά τους ελέγχους που θα πραγματοποιηθούν στη Γαλλία από την εκκαθάριση των λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ).

(1) ΕΕ L 297 της 21.11.1996.
ΓΡΑΠΤΗ ΕΡΩΤΗΣΗ E-3564/98

υποβολή: Nikitas Kaklamanis (UPE) προς την Επιτροπή

(1 Δεκεμβρίου 1998)

Θέμα: Χρηματοδότηση προτάσεων Ορθοδόξων Εκκλησιών από την ΕΕ

Μπορεί η Ευρωπαϊκή Επιτροπή να με πληροφορήσει ποιές προτάσεις από αυτές υποβλήθηκαν από Ορθόδοξες Εκκλησίες (μέσα και έξω από την ΕΕ) χρηματοδοτήθηκαν από τη Γενική Δ/νση Χ της Ευρωπαϊκής Επιτροπής ή από κάποια Γραμμή του Κοινοτικού Προϋπολογισμού;

Μπορεί να με ενημερώσει η Επιτροπή για αντίστοιχες προτάσεις Εκκλησιών άλλων δογμάτων που ενισχύθηκαν από Κοινοτικούς πόρους;

Απάντηση του κ. Oreja εξ ονόματος της Επιτροπής

(23 Φεβρουαρίου 1999)

Η Επιτροπή, στο πλαίσιο των ενεργειών και των προγραμμάτων της για το 1998 για τη διατήρηση της ευρωπαϊκής πολιτιστικής κληρονομιάς (Raphael), συγχρηματοδότησε σχέδιο που υποβλήθηκε από το Κέντρο για τη διάγνωση και την έρευνα βυζαντινών εικόνων της Ιεράς Μονής του Ευαγγελισμού της Θεοτόκου στην Ορμύλια Χαλκιδικής στην Ελλάδα που ανήκει στην Ιερά Μονή Σίμωνος Πέτρας του Αγίου Όρους. Στο πλαίσιο των διαρθρωτικών ταμείων, είναι καταρχήν επιλέξιμα σχέδια για τη διατήρηση της αρχιτεκτονικής και πολιτιστικής κληρονομιάς και συγχρηματοδοτούνται μέσω των διαφόρων προγραμμάτων. Π.χ. με το πρώτο και το δεύτερο κοινοτικό πλαίσιο στήριξης για την Ελλάδα συγχρηματοδοτήθηκαν διάφορα σχέδια στο κράτος μέλος για τη διατήρηση και την αναστήλωση εκκλησιών και μοναστηριών που αποτελούν αναπόσπαστο μέρος της ελληνικής κληρονομιάς. Ένα μεγάλο μέρος από τα σχέδια αυτά αφορούν το Όγιον Όρος.

Ορισμένα σχέδια άμεσα ή έμμεσα συνδεδεμένα με άλλα θρησκευτικά δόγματα συγχρηματοδοτήθηκαν το 1998 στο πλαίσιο του προγράμματος Raphael. Ο πρωτοπρεσβύτερος και το μοναχικό τάγμα του καθεδρικού ναού του Peterborough υπέβαλε σχέδιο για τη συντήρηση των μεσαιωνικών ζωγραφιών σε ξύλο και αφορούσε τις ζωγραφιές στους καθεδρικούς του Peterborough (Ηνωμένο Βασίλειο), του Bjorsater (Σουηδία) και του Vestre Slidre (Νορβηγία). Ένα άλλο σχέδιο που υπέβαλαν οι ισπανικές αρχές στο πλαίσιο των εργαστηρίων ευρωπαϊκής κληρονομιάς, όπως αναφέρεται στην απόφαση για την σύσταση του προγράμματος Raphael αφορά τη διατήρηση και τη διεύρυνση των θρησκευτικών μνημείων που βρίσκονται στη διαδρομή του St. Jacques de Compostelle.
ΓΡΑΠΤΗ ΕΡΩΤΗΣΗ E-3213/98

υποβολή: Alexandros Alavanos (GUE/NGL) προς την Επιτροπή

(26 Οκτωβρίου 1998)

Θέμα: Χρηματοδότηση του Εθνικού Σχεδίου Απασχόλησης στην Ελλάδα

Σύμφωνα με την απάντηση της Επιτροπής στη γραπτή ερώτησή μου αριθ. Ε-1861/98(1) σχετικά με την πορεία του προγράμματος "Εκπαίδευση και Αρχική Επαγγελματική Κατάρτιση" προτάθηκαν περικοπές στη χρηματοδότησή του, για να εξασφαλισθεί η πλήρης και έγκυρη χρήση των πόρων του Ευρωπαϊκού Κοινωνικού Ταμείου.

Επειδή η χρηματοδότηση των ενεργειών του Εθνικού Σχεδίου Απασχόλησης της Ελλάδας του οποίου έχετε λάβει γνώση, στηρίζεται κατά 50 % περίπου στο ανωτέρω πρόγραμμα, ερωτάται η Επιτροπή με ποιο τρόπο και με ποια χρηματοδότηση θα υλοποιηθεί το Εθνικό Σχέδιο Απασχόλησης της Ελλάδας που θα στερηθεί λόγω των προαναφερθεισών περικοπών του μεγαλύτερου μέρους της χρηματοδότησής του;

Απάντηση του κ. Flynn εξ ονόματος της Επιτροπής

(12 Ιανουαρίου 1999)

Κατά τη συνεδρίαση της 21ης Ιουλίου 1998 η επιτροπή παρακολούθησης που είναι υπεύθυνη για το κοινοτικό πλαίσιο στήριξης(Κ.Π.Σ) στην Ελλάδα εξέτασε την πρόοδο που έχει ως τώρα σημειωθεί και έλαβε αποφάσεις σχετικά με τη μεσοπρόθεσμη αναθεώρηση και τον αναπρογραμματισμό.

Το επιχειρησιακό πρόγραμμα "Εκπαίδευση και αρχική κατάρτιση" τροποποιήθηκε (η συμμετοχή του Ευρωπαϊκού Κοινωνικού Ταμείου μειώθηκε κατά 190 εκατομμύρια ECU, η συμμετοχή του Ευρωπαϊκού Ταμείου Περιφερειακής Ανάπτυξης αυξήθηκε κατά 49 εκατομμύρια ECU και οι διαθέσιμες πιστώσεις αυξήθηκαν κατά 8 000 εκατομμύρια δραχμές λόγω της υποτίμησης της δραχμής σε σχέση με το ECU) κυρίως λόγω των έως τότε χαμηλών οικονομικών επιδόσεων.

Το πρόγραμμα "Συνεχιζόμενη κατάρτιση και προώθηση της απασχόλησης" ενισχύθηκε. Τα επιπλέον κονδύλια που μεταφέρθηκαν στο πρόγραμμα αυτό θα χρησιμοποιηθούν για την υποστήριξη ενεργειών που συνδέονται με τη λειτουργία νέων ιδρυμάτων για την παιδική μέριμνα και την προώθηση άλλων ενεργών μέτρων για την αγορά εργασίας του εθνικού σχεδίου δράσης για την απασχόληση(Ε.Σ.Δ).

Οι αποφάσεις αυτές ελήφθησαν με βάση τις κατευθυντήριες γραμμές για την απασχόληση για το 1998 και τις προτεραιότητες του ελληνικού Ε.Σ.Δ. Επιπλέον η Επιτροπή πιστεύει ότι οι αποφάσεις αυτές θα διευκολύνουν την εφαρμογή των επιχειρησιακών προγραμμάτων του Ε.Σ.Δ και θα συμβάλουν στη βελτίωση των οικονομικών τους επιδόσεων δεκατέσσερις μήνες πριν από τη λήξη του.

(1) ΕΕ C 13 της 18.1.1999, σελ. 104.
ΓΡΑΠΤΗ ΕΡΩΤΗΣΗ E-3769/98

υποβολή: Susan Waddington (PSE) προς την Επιτροπή

(11 Δεκεμβρίου 1998)

Θέμα: Mεταχείριση κατόχων βρετανικού διαβατηρίου από τη γαλλική μεθοριακή αστυνομία

Η απάντηση της Επιτροπής στη γραπτή ερώτησή μου P-2892/98(1) επικεντρώθηκε στο δικαίωμα των κρατών μελών να εξακριβώνουν την ταυτότητα των πολιτών που διέρχονται τα σύνορα. Το κεντρικό σημείο της ερώτησής μου ωστόσο αφορούσε τον τρόπο μεταχείρισης των πολιτών κατά τη διεξαγωγή των ελέγχων αυτών. Στη συγκεκριμένη περίπτωση ήταν σωστό να μη διαθέτουν οι γαλλικές αρχές γυναίκες τελωνειακές υπαλλήλους σε έναν διεθνή λιμένα για την αντιμετώπιση καταστάσεων στις οποίες εμπλέκονται γυναίκες;

Συμφωνεί επομένως η Επιτροπή ότι ο κακός χειρισμός εκ μέρους των γαλλικών αρχών μιάς κατάστασης που σε άλλη περίπτωση θα μπορούσε εύκολα να διευθετηθεί, δηλαδή η παράλειψή τους να παράσχουν μία γυναίκα υπάλληλο επιδείνωσε άσκοπα το πρόβλημα με αποτέλεσμα την αποπομπή της γυναίκας από τη Γαλλία; Δεν συμωνεί η Επιτροπή ότι τούτο είναι απαράδεκτο και ότι προκειμένου να διασφαλίζεται η αξιοπρέπεια των γυναικών σε τέτοιες καταστάσεις και τηρούνται οι γενικές πολιτικές της Ένωσης περί απουσίας διακρίσεων, γυναίκες αστυνομικοί θα έπρεπε να υπηρετούν ανά πάσα στιγμή στα σημεία εισόδου στην Ένωση και διέλευσης μεταξύ των κρατών μελών;

Απάντηση του κ. Monti εξ ονόματος της Επιτροπής

(11 Μαρτίου 1999)

Η Επιτροπή συμμερίζεται την άποψη του αξιότιμου βουλευτή σχετικά με τη σημασία του σεβασμού της αξιοπρέπειας των γυναικών, συμπεριλαμβανομένης της συμπεριφοράς στους ελέγχους εξακρίβωσης της ταυτότητας των πολιτών κατά τη διέλευση των συνόρων.

Εντούτοις, εκτός από την περίπτωση που επισημαίνεται στη γραπτή ερώτηση 2892/98, η Επιτροπή δεν γνωρίζει πιθανά προβλήματα που ενδεχομένως θα ανέκυπταν, σε σχέση με τα δικαιώματα και την αξιοπρέπεια των γυναικών, κατά τους ελέγχους των πολιτών στα σύνορα της Κοινότητας.

Επίσης, η Επιτροπή εκτιμά ότι δεν υπάρχει λόγος να ληφθούν εν προκειμένω ειδικά μέτρα.

(1) ΕΕ C 118 της 29.4.1999, σελ. 161.
ΓΡΑΠΤΗ ΕΡΩΤΗΣΗ E-3378/98

υποβολή: Gunilla Carlsson (PPE) προς την Επιτροπή

(17 Νοεμβρίου 1998)

Θέμα: Οδηγία για την προστασία των δεδομένων

Στις 24 Οκτωβρίου τέθηκε σε εφαρμογή στη Σουηδία ο λεγόμενος νόμος περί προστασίας των δεδομένων προσωπικού χαρακτήρα. Ο νόμος αυτός βασίζεται, μεταξύ άλλων, στην κοινοτική οδηγία περί προστασίας των δεδομένων. Σύμφωνα με εκπροσώπους των επίσημων Αρχών, μεταξύ άλλων στη Σουηδία, ο εν λόγω νόμος, υπό αυστηρή ερμηνεία, θα έχει εφαρμογή και στις ιστοσελίδες του Διαδικτύου. Οι ιδιοκτήτες ιστοσελίδων που διαθέτουν τις λεγόμενες δυνατότητες άμεσης συζήτησης ("chat") θα μπορούσαν έτσι να παραβούν τους κανόνες. Και τούτο, αφενός διότι οι σελίδες συζήτησης περιλαμβάνουν πληροφορίες σχετικά με πρόσωπα και τις απόψεις τους, και αφετέρου διότι το Διαδίκτυο είναι παγκόσμιο και οι πληροφορίες μπορούν να διαδίδονται εκτός ΕΕ και ΕΟΧ.

Ήταν όντως στις προθέσεις της Επιτροπής, με την υιοθέτηση της οδηγίας περί προστασίας των δεδομένων να περιορίσει το συγκεκριμένο τρόπο χρησιμοποίησης του Διαδικτύου;

Απάντηση του κ. Monti εξ ονόματος της Επιτροπής

(5 Μαρτίου 1999)

Η οδηγία 95/46/ΕΚ του Κοινοβουλίου και του Συμβουλίου για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών(1) εφαρμόζεται σε όλες τις μορφές επεξεργασίας δεδομένων προσωπικού χαρακτήρα ανεξάρτητα από τα χρησιμοποιούμενα μέσα. Εφαρμόζεται, λοιπόν, επίσης και στην περίπτωση της επεξεργασίας δεδομένων προσωπικού χαρακτήρα η οποία πραγματοποιείται με αυτοματοποιημένα μέσα στο Διαδίκτυο.

Όπως ορίζει κυρίως το άρθρο 33 της εν λόγω οδηγίας, το Κοινοβούλιο και το Συμβούλιο γνώριζαν πλήρως τις προκλήσεις που παρουσιάζει η Κοινωνία των Πληροφοριών για το δικαίωμα προστασίας του ιδιωτικού βίου. Για το λόγο αυτό, στόχος της οδηγίας είναι να εξασφαλίσει ότι τα προσωπικά δεδομένα θα υφίστανται επεξεργασία με νόμιμο και θεμιτό τρόπο, έτσι ώστε να υπάρχει εμπιστοσύνη των ατόμων τόσο κατά τη χρήση των δεδομένων που τους αφορούν στο παραδοσιακό περιβάλλον όσο και στο περιβάλλον on-line.

Συνεπώς, η χρήση του Διαδικτύου για δραστηριότητες άμεσης συζήτησης ("chat"), η οποία συνεπάγεται την επεξεργασία προσωπικών δεδομένων των συμμετεχόντων ή άλλων ατόμων υπάγεται επίσης στους εφαρμοστέους κανόνες, πράγμα που δεν σημαίνει περιορισμό της χρήσης του Διαδικτύου. Για παράδειγμα, οι υπεύθυνοι μιας τέτοιας διεύθυνσης, προσβάσιμης σε όλους, θα πρέπει να ενημερώνουν σχετικά τους ενδιαφερομένους εκ των προτέρων για το δημόσιο χαρακτήρα της διεύθυνσης καθώς και για τον κίνδυνο να διαβιβαστούν τα δεδομένα σε τρίτες χώρες, χωρίς να υπάρχει εγγύηση επαρκούς προστασίας των προσωπικών τους δεδομένων. Υπό αυτές τις συνθήκες, οι συμμετέχοντες στην άμεση συζήτηση ("chat") μπορούν να συναινέσουν ελεύθερα για την ανταλλαγή των προσωπικών τους δεδομένων.

(1) ΕΕ L 281 της 23.11.1995.
ΓΡΑΠΤΗ ΕΡΩΤΗΣΗ P-3243/98

υποβολή: Anna Karamanou (PSE) προς την Επιτροπή

(19 Οκτωβρίου 1998)

Θέμα: Εκμετάλλευση της παιδικής εργασίας

Σύμφωνα με πρόσφατη καταγγελία του Ντερβίς Καπλάν, ηγετικού στελέχους του συνδικαλιστικού κινήματος της Κωνσταντινούπολης, παιδιά ηλικίας 9 έως 13 ετών είναι οι εργαζόμενοι σε όλη την τουρκική αλυσίδα παραγωγής των ειδών ρουχισμού της μεγάλης ιταλικής εταιρείας "Μπένετον" και μάλιστα με ιδιαίτερα χαμηλές αποδοχές.

Η εκμετάλλευση της παιδικής εργασίας αποτελεί ένα έντονο φαινόμενο, καθώς, σύμφωνα με μια πρόσφατη έρευνα του Διεθνούς Γραφείου Εργασίας, περίπου 250 εκατ. παιδιά παγκοσμίως, ηλικίας 5 έως 14 ετών, εργάζονται κάτω από σκληρές συνθήκες και με εξευτελιστικά χαμηλές αμοιβές, ενώ 120 εκατ. παιδιά αναγκάζονται να εγκαταλείψουν το σχολείο προκειμένου να εργασθούν.

Ερωτάται η Ευρωπαϊκή Επιτροπή τί μέτρα λαμβάνει για την αντιμετώπιση της στυγνής εκμετάλλευσης της παιδικής εργασίας από τις μεγάλες πολυεθνικές εταιρείες και πως διασφαλίζει την προστασία των δικαιωμάτων των παιδιών.

Απάντηση του κ. van den Broek εξ ονόματος της Επιτροπής

(10 Νοεμβρίου 1998)

Η Επιτροπή έμαθε επίσης πρόσφατα τα γεγονότα που αναφέρει το Αξιότιμο Μέλος του Κοινοβουλίου. Η εργασία των παιδιών στην Τουρκία αποτέλεσε ήδη αντικείμενο πολλών κριτικών εκ μέρους της Διεθνούς Οργάνωσης εργασίας.

Σύμφωνα με τις πληροφορίες που συγκέντρωσε η Επιτροπή, η εταιρεία Banneton υπέγραψε ένα υπόμνημα με την τουρκική εταιρεία που κατέχει την άδειά της στην Τουρκία, για να ακυρώσει κάθε συμβατική σχέση με τις επιχειρήσεις υπεργολαβίας σάυτή τη χώρα, που χρησιμοποιούν την εργασία παιδιών κάτω των δεκαπέντε ετών.

Η Επιτροπή, από την πλευρά της, κατά τη διάρκεια των τελευταίων ετών, ανέλαβε πολλές δράσεις και πρωτοβουλίες στον τομέα της εργασίας των παιδιών (έγγραφο υπηρεσιών της Επιτροπής που αναπροσαρμόστηκε στις 11 Μαΐου 1998,το οποίο η Επιτροπή διαβιβάζει απευθείας στο Αξιότιμο Μέλος και στη Γενική Γραμματεία του Κοινοβουλίου).